নতুন বছরেও জামিন হল না চিন্ময়কৃষ্ণের, জেলেই হিন্দু সন্ন্যাসী

কলকাতা: জামিন খারিজ (Bail Reject), জেলেই সন্ন্যাসী চিন্ময়কৃষ্ণ দাস (Chinmaykrishna Das)। নতুন বছরেও জামিন অধরা বাংলাদেশি (Bangladesh) সন্ন্যাসীর। চট্টগ্রামের মহানগর দায়রা জজ আদালতে বৃহস্পতিবার চিন্ময়কৃষ্ণের জামিন মামলার শুনানি ছিল। সেখানেই হিন্দুনেতার জামিন আর্জি খারিজ করেন বিচারপতি। বারবার তাঁর জামিনের শুনানি পিছিয়েছে। হামলা ও মামলার ভয়ে আইনজীবীর অনুপস্থিতি দেখা গিয়েছে। এদিন শুনানির দিকে তাকিয়ে ছিলেন বিশ্ববাসী। ইসকনের এই প্রাক্তন সদস্যের মুক্তির দাবিতে মিছিল হয়েছে বিভিন্ন দেশে।

রাষ্ট্রদ্রোহের মামলায় জেলে বন্দি ওই হিন্দু সন্ন্যাসী। শেখ হাসিনার সরকারের পতনের পর বাংলাদেশে সংখ্যালঘু হিন্দুদের উপর নির্যাতনের ঘটনা বাড়ে। সেই ঘটনায় প্রতিবাদ সমাবেশ করেছিলেন সনাতনী জাগরণ মঞ্চের মুখপাত্র চিন্ময়কৃষ্ণ দাস। তাঁকে গ্রেফতারের পর আন্তর্জাতিক মহল উদ্বেগ প্রকাশ করে। ভারতও উদ্বেগ প্রকাশ করে বাংলাদেশে সংখ্যালঘুদের সুরক্ষায় যাতে মুহাম্মদ ইউনুস সরকার সবরকম ব্যবস্থা নেয় তার জন্য বার্তা দিয়েছে। বাংলাদেশে গিয়ে সংখ্য়ালঘু সুরক্ষা নিশ্চিত করতে বার্তা দিয়েছেন ভারতের বিদেশসচিব বিক্রম মিশ্রি।

আরও পড়ুন: করোনার পর বিশ্বে দ্বিতীয় মহামারীর সতর্কতা, যা আরও ভয়ঙ্কর হতে পারে

মুহাম্মদ ইউনুস সরকার সম্প্রতি জানিয়েছে, সংখ্যালঘু নির্যাতনের ঘটনায় কয়েকজনকে গ্রেফতার করা হয়েছে। কিন্তু, তা যে লোক দেখানো তা পরিষ্কার হয় নির্যাতন বন্ধ না হওয়ার ঘটনায়। সে দেশে সংখ্যালঘুদের ধর্মীয় উপাসনালয়ে হামলা, ধর্ষণের ঘটনা ঘটছে। কট্টরপন্থীদের তাণ্ডব বাড়ছে। পাকিস্তানের গোয়েন্দা সংস্থা আইএসআইয়ের প্রভাব বাড়ছে। সন্ন্যাসী চিন্ময়কৃষ্ণ দাসের মুক্তির বিষয়ে ইউনুস সরকার যে আদপে আগ্রহী নয় তা পরিষ্কার হচ্ছে। এখন দেখার ভারত এই বিষয়ে কী পদক্ষেপ করে?